Koos Kombuis, ons salueer jou! | Netwerk24
Lloyd onderskat Venezuela nie
Die Suid-Afrikaanse tennisspeler Lloyd Harris is gek oor koffie. Sommer baie. Soveel so dat hy vroeër sy eie koffiemasjien, 'n grote, oral saam met hom op sy reise gekarwei het.
Rolprent 'Copshop' het ietsie vir elk
Net een nuwe rolprent wag op fliekgangers die naweek. Copshop is 'n misdaaddrama wat in 'n klein Amerikaanse dorpie afspeel. Kykers kan 'n tergende kat-en-muis-speletjie verwag, belowe resensente.
Gehoorverlies: Sien jy goed genoeg om na jou ore?
Jou gehoor het 'n direkte invloed op jou balans, daarom is dit baie belangrik om jou ore se gesondheid eerste te stel.
Koos Kombuis, ons salueer jou!
Deur Alten Hulme, Somerset-Wes 11 Januarie 2021 05:00
Ná als wat ons moes deurgaan in 2020, en met die virus wat nou behoorlik vastrapplek gekry het, het ek regtigwaar gehoop ons kan uitsien na possakke vol positiewe briewe in Die Burger. Ek is egter al vroeg in die jaar ontnugter met Johan Wepener se gifpen (06.01).
'n Briljante leesstuk van Koos Kombuis (02.01) word skielik heel anders geïnterpreteer, en nou word die arme Kombuis deur hom uitgekryt as iemand wat kwansuis "wys waar hy polities staan" en nou vir die ANC stem. Dit terwyl Kombuis sy lekkerlees-artikel afskop deur ons president "die hoof van die suksesvolste misdaadsindikaat in die geskiedenis van Suid-Afrika" en "die leier van 'n verkrummelde en onstabiele politieke party" te noem.
Hierdie is natuurlik die ANC waarvan Kombuis praat en waaroor Wepener gal braak oor hy van mening is Kombuis besig is om die regerende party op te hemel.
Al wat Kombuis gedoen het, is om te beaam wat die meeste nugterdenkendes mee sal saamstem – dat pres. Cyril Ramaphosa ons sover op bekwame wyse bygestaan het deur hierdie verskriklike pandemie. Hy voeg egter by dat hy nog nie seker is of hy ons president heeltemal kan vertrou nie. Hy is dan verder, soos die meeste van ons, bitter bly dat "Knopkop Zuma" nie meer in die Uniegebou werksaam is nie. Ons afgetrede popster gaan dan voort om verskeie van die regerende party se flaters uit te wys.
Hy steun dus wel ons president en is, weer soos baie van ons, ontnugter deur die leierskap van Helen Zille en John Steenhuisen, en maak dit dan duidelik dat hy weens hierdie twee leiers nie vir die DA stem nie. Miskien is dit daaroor dat Kombuis vir Wepener so warm onder die kraag het. Dit lyk of Wepener net wil lees en interpreteer wat en soos hy wil.
Kombuis kan gerus aangaan om 'n afgetrede popster te wees en aangaan om ons te vermaak met sy heerlike, ligte, neutrale artikels. Dit is immers die medisyne wat ons nou so baie nodig het in hierdie verskriklike tye waarin ons leef. Koos, ons salueer jou! Vir wie jy ook stem.
Laat hoor van jou: Stuur jou brief na dbmening@dieburger.com. Briewe moet vergesel wees van die skrywer se naam, adres en telefoonnommer. Briewe korter as 350 woorde sal voorkeur kry. Die Burger behou hom die reg voor om briewe te redigeer en verkort. Publikasie van briewe word nie gewaarborg nie en berus by die brieweredakteur. Geen kommunikasie sal hieroor gevoer word nie.